CELEX: 32010R0025
Language: et
Date: 2010-01-13 00:00:00
Title: Komisjoni määrus (EL) nr 25/2010, 13. jaanuar 2010 , millega sätestatakse erand määrusest (EÜ) nr 796/2004 seoses Kreeka põllumajandustootjate 2009. aasta toetussummade vähendamisega

14.1.2010   
            
            
               ET
            
            
               Euroopa Liidu Teataja
            
            
               L 9/3
            
         KOMISJONI MÄÄRUS (EL) nr 25/2010,
   13. jaanuar 2010,
   millega sätestatakse erand määrusest (EÜ) nr 796/2004 seoses Kreeka põllumajandustootjate 2009. aasta toetussummade vähendamisega
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 19. jaanuari 2009. aasta määrust (EÜ) nr 73/2009 (millega kehtestatakse ühise põllumajanduspoliitika raames põllumajandustootjate suhtes kohaldatavate otsetoetuskavade ühiseeskirjad ja teatavad toetuskavad põllumajandustootjate jaoks, muudetakse määruseid (EÜ) nr 1290/2005, (EÜ) nr 247/2006, (EÜ) nr 378/2007 ning tunnistatakse kehtetuks määrus (EÜ) nr 1782/2003), (1) eriti selle artikli 142 punkti c,
   ning arvestades järgmist:
   
               (1)
            
            
               Komisjoni 21. aprilli 2004. aasta määruse (EÜ) nr 796/2004 (millega on kehtestatud nõukogu määrustega (EÜ) nr 1782/2003 ja (EÜ) nr 73/2009 ette nähtud nõuetele vastavuse, toetuse ümbersuunamise ning ühtse haldus- ja kontrollisüsteemi rakendamise üksikasjalikud reeglid ning nõukogu määrusega (EÜ) nr 479/2008 (2) ette nähtud nõuetele vastavuse rakendamise üksikasjalikud reeglid) artiklis 21 on sätestatud, et toetusetaotluse või abikõlblikkuse kindlaksmääramiseks oluliste dokumentide, lepingute või deklaratsioonide hilinenud esitamise korral vähendatakse abisummasid.
            
         
               (2)
            
            
               Määruse (EÜ) nr 796/2004 artikli 6 kohaselt peavad liikmesriigid tagama põllumajanduslike maatükkide usaldusväärse identifitseerimise ning nõudma ühtsele taotlusele maatükke identifitseerivate dokumentide lisamist, et oleks võimalik rakendada kontrollisüsteemi. Lisaks peab ühtne taotlus kõnealuse määruse artikli 12 lõike 1 kohaselt sisaldama kogu teavet, mis on vajalik abikõlblikkuse kindlaksmääramiseks. See hõlmab üksikasju, mis võimaldavad kõigi põllumajanduslike maatükkide identifitseerimist ja maatükkide asukoha kindlakstegemist.
            
         
               (3)
            
            
               Selleks et kõrvaldada põllumajanduslike maatükkide identifitseerimisega seotud puudused, mida on varem korduvalt esinenud, nõuti taotluste abikõlblikuks tunnistamiseks Kreeka põllumajandustootjatelt 2009. aastal esimest korda, et nad identifitseeriksid taotlusega seotud põllumajanduslikud maatükid ka digitaalkujul lisaks üksnes tähtnumbrilises vormis identifitseerimisele, mida nõuti varasematel aastatel.
            
         
               (4)
            
            
               Kreekas on 2009. aasta ühtseid taotlusi hallatud siiski erakorralistes tingimustes. Kõnealuse digitaalse identifitseerimise praktiline rakendamine hilines märkimisväärselt ootamatute probleemide tõttu, mis olid seotud esinenud tõsiste tehniliste raskustega.
            
         
               (5)
            
            
               Peale iseloomuliku tehnilise keerukuse takistas digitaliseerimisprotsessi üldine keeruline olukord seoses Kreeka põllumajanduslike maatükkidega, mis asuvad hajali suurel maa-alal ja on väga korrapäratud. Digitaliseerimisprotsessi sujuv ja täpne rakendamine nõudis seega põllumajandustootjatelt erioskusi ja põhjalikke teadmisi.
            
         
               (6)
            
            
               Sellega seoses osutusid vajalikuks laiaulatuslik teavitamine ning pädevate avalik-õiguslike ja eraõiguslike asutuste nõuanded. Kreeka põllumajandustootjate vastavaks väljaõppeks oli vaja erilist ulatuslikku ja aeganõudvat korraldustegevust.
            
         
               (7)
            
            
               Lisaks tuli eriti kaugemates piirkondades ette tõsiseid ja pikaajalisi võrguühenduse katkemise perioode ja ühenduste halba toimimist.
            
         
               (8)
            
            
               Selline olukord on tunduvalt mõjutanud Kreeka põllumajandustootjate suutlikkust esitada määruse (EÜ) nr 796/2004 artikli 11 lõikes 2 sätestatud tähtajaks ühtne taotlus, mis alates 2009. aastast hõlmab ka põllumajanduslike maatükkide digitaalset identifitseerimist. Ainult väga vähesed põllumajandustootjaid on suutnud täita digitaalse identifitseerimise nõude määratud tähtajaks. Paljud teised põllumajandustootjad on oma avaldused hiljem lõplikult vormistanud, lisades kõnealuse identifitseerimise.
            
         
               (9)
            
            
               Tekkinud olukorda arvesse võttes on asjakohane mitte kohaldada 2009. aastaga seoses määruse (EÜ) nr 796/2004 artikli 21 lõikes 1 sätestatud vähendamist või toetusesaajate hulgast väljaarvamist põllumajanduslike maatükkide digitaalse identifitseerimisega hilinemise tõttu, kui digitaalne identifitseerimine on lisatud põllumajandustootja ühtsesse taotlusse kuupäevaks, mille määramisel võetakse arvesse asjaolu, et Kreeka põllumajandustootjad on vahepeal esitanud puuduvad andmed, ning vajadust tagada 2009. aasta taotluste kiirmenetlus, vältides asjatuid viivitusi kulutamiste tsüklis. Näib olevat asjakohane määrata 31. jaanuar 2010 viimaseks kuupäevaks, milleni tuleks põllumajandustootjatel võimaldada lisada taotlusse digitaalne identifitseerimine. Et võtta arvesse nende erilisi ühendus- ja transpordiprobleeme, tuleks nõukogu 18. septembri 2006. aasta määruse (EÜ) nr 1405/2006 (millega sätestatakse erimeetmed Egeuse mere väikesaarte põllumajanduse toetamiseks) (3) artikli 1 lõike 2 tähenduses Egeuse mere väikesaarte põllumajandustootjatel võimaldada lisada selline identifitseerimine hiljemalt 15. veebruariks 2010.
            
         
               (10)
            
            
               Kuna kavandatud erand peaks hõlmama taotlusi, mis on esitatud taotlusaastaks 2009, on asjakohane kohaldada kõnealust määrust tagasiulatuvalt.
            
         
               (11)
            
            
               Käesoleva määrusega ette nähtud meetmed on kooskõlas otsetoetuste korralduskomitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Erandina määruse (EÜ) nr 796/2004 artikli 21 lõikest 1 ei kohaldata Kreekas taotlusaasta 2009 suhtes vähendamisi või toetusesaajate hulgast väljaarvamist põllumajanduslike maatükkide digitaalse identifitseerimisega hilinemise tõttu, kui selline digitaalne identifitseerimine on lisatud põllumajandustootja ühtsesse taotlusse hiljemalt 31. jaanuariks 2010. Siiski võivad määruse (EÜ) nr 1405/2006 artikli 1 lõike 2 tähenduses Egeuse mere väikesaarte põllumajandustootjad lisada sellise digitaalse identifitseerimise oma ühtsesse taotlusse hiljemalt 15. veebruariks 2010.
   Artikkel 2
   Käesolev määrus jõustub selle Euroopa Liidu Teatajas avaldamise päeval.
   Seda kohaldatakse alates 1. jaanuarist 2009.
   Selle kehtivus lõpeb 16. veebruaril 2010.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 13. jaanuar 2010
      
         
            Komisjoni nimel
         
         
            president
         
         José Manuel BARROSO
      
   
   
      (1)  ELT L 30, 31.1.2009, lk 16.
   
      (2)  ELT L 141, 30.4.2004, lk 18.
   
      (3)  ELT L 265, 26.9.2006, lk 1.